Betogers verwoes Monwabisi-oord in KaapstadBetoging by New Monwabisi (Foto: Ayanda Ndamane /African News Agency/ANA) Betogers van die New Monwabisi Park- informele nedersetting in Kaapstad het Donderdag ŉ brand gestig by die gewilde Monwabisi-oord. Die oord was ŉ gewilde jaarlikse bestemming vir inwoners van Khayelitsha wat by die swembaddens, braaigeriewe en ander ontspanningsgeriewe uitgespan het. Inwoners het paaie versper, bande en rommel aan die brand gesteek, en ŉ brand gestig by die oord se kantoor en chaletgebou. Christopher Zondani, ŉ leier in die gemeenskap, is diegene, wat die verwoesting saai, kwaad dat Stad Kaapstad chemiese toilette by die informele nedersetting gaan oprig. “Ons het ŉ probleem met tydelike toilette. Dit was die afgelope twee weke nie skoon nie. Nou wil die stad nuwe chemiese toilette insit. Ons wil nie chemiese toilette hê nie, ons wil spoeltoilette hê.” Zondani het gesê hulle wil nie hê ŉ nuwe kontrakteur moet inkom nie. “Hulle moet óf die nuwe toilette installeer of ons oues terugbring. Ons het al baie keer hierdie kwessie met die stad aangeroer.” Betoging by New Monwabisi (Foto: Ayanda Ndamane /African News Agency/ANA) Mzukisi Mzimkhulu, van die oord, het gesê hy was “geskok” toe hy sien hoe die fasiliteit in vlamme gehul is. “Die veiligheidsbeamptes het my vanoggend gebel en gesê betogers staan by die hek en hulle het bande aan die brand gesteek. Ek het in gejaag en hierdie toneel gesien. Hulle het ŉ stoorkamer, kantoor en veiligheidskantoor afgebrand. Betogers het ook eiendom uit die geboue gesteel.” Dan Plato, uitvoerende burgemeester, het Donderdag in ŉ verklaring gesê hy verwelkom die inhegtenisneming van twee verdagtes vir hul vermeende betrokkenheid. Hy het bygevoeg al is die rede vir die betoging nie duidelik nie, kan die verwoesting van openbare eiendom nie geregverdig word nie. “Voorlopige inligting dui daarop dat die betoging omstreeks 05:00 in Baden Powell-rylaan begin het,” het Plato verduidelik. “Om 08:30 is ŉ berig ontvang van ŉ gebou by die Monwabisi-oord wat in ligte laaie staan. Dit is nie die eerste keer dat die oord op só manier geteiken word nie. Dit is ŉ skande dat staatsgeld nou van ander projekte weggelei moet word om die skade te herstel. Daar is eenvoudig geen geldige rede om ŉ mooi ontspanningsfasiliteit te verwoes wat al jare lank deur inwoners van Khayelitsha en omgewing gebruik word nie.” Hy het gesê in die 2019/2020- finansiële jaar is ongeveer R2 miljoen spandeer aan opgraderings aan die fasiliteit ter voorbereiding op die feesgety wanneer tot 1 000 persone daagliks die oord besoek. Die 26 chalets lok ook toeriste van oor die land heen wat hul akkommodasie maande vooruit bespreek. “Die kampeerterrein en chalets, langs die dagoord, sal nie meer beskikbaar wees vir ons inwoners nie. Diegene wat die brand gestig het by die fasiliteit moet baie skaam wees oor hul optrede.” Hy maan enigiemand met inligting om die polisie te kontak.